recursal/SuperWikiNEXT-32B huggingface dataset:
Acción da empresa, 1956.
Encoro do Vao, no río Bibei.
**Saltos del Sil** foi unha empresa hidroeléctrica española creada en 1945. En 1963 foi adquirida por Iberduero, actual Iberdrola, con quen se fusionou en 1983.

Historia
--------

Foi constituída en 1945 pola empresa Minero Siderúrgica de Ponferrada, que lle traspasou as concesións hidráulicas das que dispuña desde 1944 na conca do río Bibei e a do río Sil entre A Ponte de Domingos Flórez e a súa desembocadura no río Miño. Entre os seus socios estaban tamén Banco Pastor, Banco Santander e Eléctricas Leonesas, vinculada co Banco Central. A sede central da empresa estaba en Madrid, pero as operativas constituíronse na Rúa, A Pobra de Trives e Viana do Bolo.

Xunto coa empresa Hidroeléctrica de Moncabril construíu todo o sistema hidroeléctrico da conca dos ríos Navea, Bibei, Camba, Xares e Tera. Contou coa súa propia empresa construtora, Construcciones del Sil, e con liñas eléctricas entre Galicia, Ponferrada e Madrid.

A Minero Siderúrgica de Ponferrada mantén actividade no sector eléctrico mediante a empresa Distribuidora Eléctrica del Sil.

Notas
-----

1. ↑  "El origen de Iberdrola en Galicia: el Sil" Arquivado 06 de febreiro de 2018 en Wayback Machine. artigo na web de Iberdrola, 24 de novembro de 2009 *(en castelán)*.

Véxase tamén
------------

### Bibliografía

* Chávarri Pérez, S. (2010). *A construción dos Saltos do Sil (1945-1965)*. Deputación de Ourense e Iberdrola. ISBN 978-84-92554-16-4.
Comparación das tres relacións de aspecto máis comúns. A azul (2,39:1) e a verde (1,85:1) son as máis empregadas para o cinema. Por outra banda, o recadro vermello é 4:3, que vén sendo a relación máis habitual para o formato televisivo, malia que desde hai un tempo colle forza a emisión de programas en formato «panorámico» (16:9).

5 relacións de aspecto comúns|  |
|  |
|  |
|  |
|  |

A **Relación de aspecto** (tradución directa do inglés *aspect ratio*) dunha imaxe é a proporción entre a largura e a altura e calcúlase dividindo a primeira pola segunda, considerando esta última como a imaxe visíbel na pantalla. Polo xeral, exprésase como «X:Y».

Así, por exemplo, a relación de aspecto dunha pantalla de televisión tradicional é de **4:3**, que tamén se pode expresar como **1,33:1**, ou ben o formato panorámico dos **16:9** (ou **1,77:1**). Ao respecto da fotografía, en troques, as proporcións máis usuais son **4:3** e **3:2** aínda que pode haber **5:4**, **7:5** e **1:1** (cadrado perfecto).

Véxase tamén
------------

### Ligazóns externas

* Relación de aspecto nas pantallas de televisión *(en castelán)*
* Comprensión da Relación de Aspecto coa Resolución da Pantalla *(en castelán)*

|  |  |
| --- | --- |
| Control de autoridades | 
* Wd: Q1441762
* MAG: 200996523

 |
**Salvador Bará Temes**, nado en Pontevedra o 6 de agosto de 1930, é Doutor en Ciencias Químicas, matemático, profesor e investigador galego, especialista en solos forestais e no eucalipto en Galicia. Foi asesor, en temas forestais, da Xunta de Galicia, da CEE e a FAO.

Traxectoria
-----------

Estuda Ciencias Químicas na Universidade de Granada e terminou na Universidade de Santiago onde se doutorou en 1967. Realizou os seus primeiros traballos de investigación sobre solos forestais na Misión Biolóxica de Galicia e no Centro Forestal de Lourizán, pertencente ao Instituto Nacional de Investigaciones Agronómicas, (na actualidade Centro de Investigacións Forestais da Xunta de Galicia).

A súa actividade investigadora centrouse en estudos sobre o impacto dos incendios forestais e a súa rexeneración, o uso de métodos electrométricos e bioquímicos para determinar o estado fisiolóxico das árbores, estudos comparativos sobre o piñeiro, o eucalipto e o carballo, e sobre o chan forestal de Galicia.

En 1990 foi nomeado membro da comisión da Comunidade Económica Europea sobre European Network on Soil Fertlisatión and Conservation: Assessment study of organic fertilisers, presidida polo Dr. Giuliano Grassi. En 1995 foi nomeado asesor da Organización das Nacións Unidas para a Alimentación e a Agricultura, e tamén formou parte como vogal na Comisión Asesora da Investigación Agraria. da Xunta de Galicia

Publicou preto de mil artigos, informes, deu cursos e conferencias ao longo de máis de corenta anos. En relación coa súa actividade investigadora desenvolveu dúas patentes, un dun fertilizante en cápsulas para uso forestal, e un medidor de zume no xilema de pólas illadas. Entre as súas distincións destacan a de Comendador da Orde Civil do Mérito Agrícola en 1975 e o terceiro premio de Investigación Nacional en 1983.

Vida privada
------------

Fillo de Modesto Bará Álvarez, xornalista e defensor da teoría do Cristovo Colón galego, e Irene Temes Diéguez. Casou con Milagros Viñas Quiroga, sobriña do violinista pontevedrés Manuel Quiroga Losada, e é pai de Milagros Bará Viñas. Desde 1956 mantén en activo o indicativo de radioafeccionado EA1GF.

Obra
----

* *Efectos Ecológicos del Eucaliptus Globulus en Galicia: Estudo comparativo con Pinus Pinaster e Quercus Robur* (INIA, 1985)
* *Fertlización Forestal* (Xunta de Galicia, 1986 e 1990)
* *Métodos Biofísicos para establecer el estado Fisiológico de Especies Forestales* (INIA nº56, 1990)
* *Métodos Eléctricos para o estudo das árbores e plantas* (Xunta de Galicia, 1994)

Notas
-----

1. ↑  Bibliografía anotada sobre efectos ambientales, sociales y económicos de los eucaliptos. (Roma, 1995)
2. ↑  Comisión Científica de Evaluación. (Consellería de Agricultura. Orden del 1 de Abril de 1987)
3. ↑  Calidad de estación del pinus pinaster AIT en Galicia (Dirección General de Investigación y Capacitación Agraria, 1983)

|  |  |
| --- | --- |
| Control de autoridades | 
* Wd: Q29918655
* WorldCat
* VIAF: 87707051
* BNE: XX862094
* CANTIC: a10203655
* Dialnet: 1632648
* ISNI: 0000 0000 6112 952X

 |
**Rakel Consuelo Peña Somavilla**, coñecida como **Rakel Peña**, nada en Vitoria en 1964, é unha política abertzale, ex-parlamentaria vasca (1998-2001 e 2004-05) por Herri Batasuna, Euskal Herritarrok e Sozialista Abertzaleak.

Parlamentaria Vasca
-------------------

Rakel Peña, natural da cidade Vitoria, é de oficio administrativa.

En 1998, tras ser encarcerada a Mesa Nacional de Herri Batasuna, Rakel Peña foi elixida pola coalición abertzale para substituír como parlamentaria vasca a Mati Iturralde, unha das parlamentarias que foran encarceradas e inhabilitadas polo Tribunal Supremo. Por aquel entón, Peña, que procedía de Egizan, a organización feminista da esquerda abertzale, era pouco coñecida pola opinión pública vasca. Durante uns meses exerceu como voceira do seu grupo parlamentario.

En 1998, foi unha das promotoras da plataforma electoral Euskal Herritarrok, da que figurou como candidata por Áraba ó Parlamento Vasco. Nas eleccións autonómicas de 1998 saíu elixida parlamentaria. Peña manteríase no cargo até 2001, pero non sería reelixida nas seguintes eleccións autonómicas de 2001, debido ó forte descenso de votos de Euskal Herritarrok. Nesta lexislatura (1998-2001) foi a vicepresidenta segunda do Parlamento Vasco.

En 2001 o seu nome figura como o dun dos promotores de Batasuna, formación política xurdida pola refundación de Herri Batasuna. Peña sería elixida como unha das integrantes da Mesa Nacional de Batasuna. Con posterioridade non sería renovada como membro da Mesa Nacional.

En 2004, o seu compañeiro de partido Antton Morcillo dimitiu do seu cargo por motivos persoais, o que fixo que Rakel, a seguinte da lista accedese ó cargo de parlamentaria por terceira lexislatura consecutiva. Esta vez fíxoo no seo do grupo Sozialista Abertzaleak. Estivo no cargo até o final da lexislatura.

Durante a lexislatura 2004-08 non puido presentarse ó seren ilegalizadas as candidaturas de Batasuna.

Véxase tamén
------------

|  |  |
| --- | --- |
|  | A Galipedia ten un portal sobre: ***País Vasco*** |

### Ligazóns externas

* Ficha no Parlamento Vasco
* Ficha nas Xuntas Xerais de Álava
O **Raja Club Athletic** (ou Raja Casablanca) é un club deportivo da cidade marroquí de Casablanca, fundado en 1949, máis coñecido polos éxitos da súa sección de fútbol. Considerado un equipo do pobo, durante moitos anos tivo fama de practicar bo fútbol sen acadar títulos. Non obstante, a súa sorte cambiou a partir de finais dos anos 80. Nos últimos 20 anos tense convertido nun dos equipos máis laureados de África.

O Raja (*Raja* significa *esperanza*) xoga os seus encontros como local no Stade Mohamed V de Casablanca, un estadio con capacidade para acoller 70.000 seareiros, o cal ten que compartir co seu gran rival, o Wydad Athletic Club.

A cor do club é o verde, que leva na camisola, no pantalón e nas medias.

Palmarés
--------

### Títulos nacionais

* **Liga marroquí de fútbol (12)** = 1988, 1996, 1997, 1998, 1999, 2000, 2001, 2004, 2009, 2011, 2013, 2020
* Copa de Marrocos **(7)** = 1974, 1977, 1982, 1996, 2002, 2005, 2012

### Títulos internacionais

* **Liga de Campións da CAF (3)** = 1989, 1997, 1999
* Copa da CAF **(1)** = 2003
* Supercopa da CAF **(1)** = 2000

Véxase tamén
------------

### Ligazóns externas

* Páxina oficial do Raja Arquivado 10 de outubro de 2011 en Wayback Machine. *(en francés)*
O **río Órbigo** é un curso fluvial das provincias de León e Zamora. A orixe do nome resulta explicábel polo éuscaro, como «dous ríos» "Ur-bikoa"[].

Descrición
----------

O Órbigo nace da unión do río Luna, procedente da Serra dos Grajos e o río Omaña, procedente dos Montes de León, no concello de Llamas de la Ribera. Percorre de norte a sur a provincia de León, unindo as súas augas ás do río Esla por baixo de Benavente.

### Afluentes

Entre os máis importantes tributarios do Órbigo son, pola beira dereita, estes: o río Duerna, o Tuerto, o Jamuz e mais o Ería. De entrada pola esquerda, está unicamente o río Luna.

Accidente tráxico
-----------------

*Artigo principal**:* Accidente do río Órbigo.
O 10 de abril de 1979 un autocar cheo de nenos vigueses caeu ao río Órbigo, á altura de Santa Cristina de la Polvorosa, levando por diante a vida de 49 persoas, 45 nenos e 4 adultos.

Lendas
------

Existe unha teoría pola cal, o hoxe chamado río Luna debeu ser o verdadeiro Órbigo. Cóntase que en tempos do Conde Luna, este mandou cambiar o nome do curso fluvial, pondo o seu ás augas que se encontraban dentro do seu condado.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Río Órbigo Modificar a ligazón no Wikidata*** |

### Outros artigos

* Accidente do río Órbigo
* Batalla do río Órbigo‎

|  |  |
| --- | --- |
| Control de autoridades | 
* Wd: Q14766
* WorldCat
* VIAF: 11146029547735822336
* BNE: XX5591672
* GEC: 0047483
* GeoNames: 3115003
* OSM: 1436525

 |
As **relacións entre Bangladesh e Bután** refírense ás relacións bilaterais entre Bangladesh e Bután. O rei de Bután foi o primeiro líder mundial en anunciar un recoñecemento oficial da independencia de Bangladesh o 6 de decembro de 1971. Dende entón, os líderes de ámbolos países intercambiaron moitas visitas estatais. En 2016, o Presidente de Bangladesh dirixiuse ao Parlamento de Bután. O 6 de decembro de 2020, ambos os países asinaron un Acordo de comercio preferencial (PTA) con disposicións para o libre comercio de determinadas mercadorías. A sinatura do acordo foi presenciada polo Primeiro Ministro de Bangladesh e o Primeiro Ministro de Bután.

Ámbolos dous países son membros fundadores da Asociación Surasiática para a Cooperación Rexional. Os dous estados cooperan no marco da ONU e da BIMSTEC. Ambos países forman parte do Foro de Vulnerabilidade Climática. A cámara alta do parlamento de Bután votou a favor de non ratificar un pacto de transporte rexional que involucre á India, o Nepal e Bangladesh.

Os primeiros ministros de Bangladesh e Bután con outros líderes do sur de Asia durante o XVI Cumio da SAARC en Thimphu.

Cambio climático e
------------------

Bután e Bangladesh forman parte do Foro de Vulnerabilidade Climática e do Grupo V20 de Ministros de Facenda. O derretemento dos glaciares e o aumento do nivel do mar son as principais preocupacións en ámbolos dous países.

Notas
-----

1. ↑  "Recognition of Bangladesh in 1971: Accountability to History". Center for Bangladesh Genocide Research. Arquivado dende o orixinal o 22 de marzo de 2017. Consultado o 10 de abril de 2017.
2. ↑  "Bangladesh President addresses Parliament". *Kuensel*.
3. 1 2  "Bangladesh signs preferential trade agreement with Bhutan". *Dhaka Tribune*. 6 de decembro de 2020.
4. ↑  "Bhutan to stay out of regional connectivity". *The Daily Star*. 29 de abril de 2017.
5. ↑  "Bangladesh as Chair of Climate Vulnerable Nations' Forum Calls for Resilient Recovery" (PDF). *The Climate Vulnerable Forum* (Nota de prensa).
6. ↑  "The Vulnerable Twenty (V20)". Arquivado dende o orixinal o 2015-12-04.

| * v
* c
* e
Bután Relacións internacionais de Bután |
| --- |
| América | 
* Canadá
* Colombia
* Estados Unidos

 | Emblema de ButánEmblema de Bután |
| Asia | 
* Bahrain
* Bangladesh
* China
* Corea do Sur
* India
* Israel
* Kuwait
* Maldivas
* Nepal
* Paquistán
* Sri Lanka
* Tailandia
* Xapón

 |
| Europa | 
* Austria
* Dinamarca
* España
* Finlandia
* Kosovo
* Noruega
* Países Baixos
* Rusia
* Suecia
* Suíza

 |
| Disputas | 
* Refuxiados butaneses

 |
| Relacionados | 
* Ministerio de Asuntos Exteriores
* Misións diplomáticas de Bután / Misións diplomáticas en Bután

 |

* Portal:Bután
O Águeda está inmediatamente a Oeste do Tormes, que pasa por Salamanca.
O Águeda nas aforas de Ciudad Rodrigo
O **río Águeda** é un curso fluvial do noroeste da Península Ibérica, afluente do río Douro pola súa marxe esquerda. Ten uns 130 km de curso, e flúe de España cara a Portugal.

Percorrido
----------

O Águeda nace no extremo suroeste da provincia de Salamanca, na comunidade autónoma de Castela e León, España, na serra das Mesas, a preto de 1.000 msnm, ; despois de abandonar a montaña percorre a comarca de Ciudad Rodrigo, e desde Almofala serve de fronteira hispano-lusa, durante 22 km, até a súa desembocadura no río Douro, xunto a Barca de Alva, no concello de Figueira de Castelo Rodrigo, Portugal.

A conca do Águeda é paralela á dos ríos Aguiar e Côa en Portugal.

### Afluentes

* Pola beira dereita: Berzosa.
* Pola beira esquerda: Río Touroes, que serve tamén de fronteira hispano-lusa.

Réxime fluvial
--------------

Como todos os afluentes importantes do Douro, o Águeda é un curso de réxime pluvio-nival.

Poboacións as beiras
--------------------

A localidade máis importante, sita ás beiras do Águeda, é a salmantina de Ciudad Rodrigo.

Encoros
-------

Sobre o Ádega ergueuse, xa en 1931, o encoro do Águeda, cunha capacidade de 24 hm³.

|  |  |
| --- | --- |
| Control de autoridades | 
* Wd: Q14661
* EBID: ID
* GEC: 0001099
* GeoNames: 3130860
* OSM: 1614093

 |
**Susana Germade**, nada o 6 de decembro de 1977, é unha cantante galega.

Traxectoria
-----------

Estudou tres anos de teoría musical e guitarra no Conservatorio da Coruña. Marchou a Chile aos 18 anos, estudou xornalismo así como técnica vocal e interpretación. Iniciou a súa carreira musical de forma profesional cantando en distintos locais de Santiago de Chile, e cantando fados nun restaurante portugués. En 1999 gravou un disco promocional con outros artistas mozos, o que lle permitiu participar nunha xira polo país.

### Chegada á Península

Marchou a España en 2001 e estudou música moderna en Barcelona. Publicou o seu primeiro disco en 2004 titulado coma o seu nome *Susana Germade*, onde inclúe fados, boleros e cancións populares de autores tan diversos como Amália Rodrigues, Caetano Veloso, Joan Manuel Serrat, Maria Bethânia, Silvio Rodríguez, Chico Buarque, Carlos Cano, Chico César, Tom Jobim ou Violeta Parra, interpretadas en portugués, español e galego. En 2007 comezou a xira *Todo isto é fado*.

Notas
-----

1. ↑  "Susana Germade". *La Voz de Galicia* (en castelán). 2007-05-17. Consultado o 2023-04-29.
Ademais das reservas naturais incluídas dentro dos **Parques Naturais e Nacionais**, a Generalitat de Cataluña creou unha serie de reservas naturais illadas. O obxectivo destas reservas naturais é a protección puntual daquelas especies animais en perigo de extinción e así garantir a súa preservación no territorio catalán. A lontra, a fauna forestal pirinenca (coma o oso pardo ou a pita do monte) ou as aves estépicas coma a ganga son algunhas das especies obxectivo destas reservas.

Marco legal
-----------

A necesidade da creación destas reservas illadas incluíuse no artigo 4 da lei 12/1985 do 13 xuño de espazos naturais. Nesta lei a Administración recoñeceu a necesidade de adoptar medidas para a protección daquelas especies máis vulnerables. Finalmente estas reservas naturais concretáronse no Decreto 123/1987 do 12 de marzo, posteriormente ampliadas coa lei 3/1998 coa creación de diversas reservas de fauna. Nestas reservas non se permite ningunha actividade que poida prexudicar a especie ou poboación pola cal se ten feito a declaración.

Lista
-----

### Reservas de fauna para a protección da lontra

* Merlès-Lluçanès
* Muga-Albanyà
* Segre–Isòvol e Segre-Prullans
* La Llosa
* Noguera Pallaresa-Bonaigua
* Noguera Pallaresa-Collegats
* Noguera Ribagorçana-Montrebei
* Algars
* Riera de Arbúcies-Hostalric: A riera de Arbúcies é un curso fluvial que nace na parte oriental do Turó de Sesportadores, no Parque Natural do Montseny. Pasa pola vila de Arbúcies e durante 25 km percorre a comarca da Selva ata desembocar no Río Tordera. A reserva natural contempla a protección do tramo fluvial e do bosque de ribeira, onde predominan o ameneiro. En total a protección esténdese ó longo de 10 km, dende a confluencia da riera de Arbúcies coa riera de Can Horta ata o Tordera.

### Reservas de fauna para a protección de aves estépicas

* Mas de Melons

### Reservas de fauna forestal pirinenca

* Baish Aran
* Alt Àneu

### Reservas de fauna para a protección de aves acuáticas

* Llorenç de Montgai
* Utxera
* Illa de Fluvià
* Desembocadura del Gaià
* Ribera de Flix
* Illes de l’Ebre
* Estanys de la Jonquera
* Torrent del Pi
* Illa de Canet

### Reservas de fauna para a protección da tartaruga mediterránea

* Sant Quirze de Colera

Véxase tamén
------------

### Bibliografía

* Diari Oficial de la Generalitat de Catalunya. Núm. 833 - 29.4.1987. Departament de la Presidència. DECRET 123/1987, de 12 de març, sobre declaració de reserves naturals parcials per a la protecció d’espècies animals en perill de desaparició a Catalunya. (Correcció d’errades en el DOGC núm. 859, p. 2693, de 3.7.1987) *(en catalán)*.
* Parcs naturals de Catalunya, Francesc Gurri Serra, Generalitat de Catalunya, Editorial 92 SA, Octubre 1997 *(en catalán)*.
*Véxase tamén**:* Espazo natural protexido.
As **reservas naturais** son, dentro do marco lexislativo español, espazos naturais que pretenden protexer a ecosistemas, comunidades ou outros elementos biolóxicos que por seren raros ou singulares son sensibles a se perder ou meritorios dunha alta protección.

Nas reservas naturais limítase a obtención de calquera recurso, ben material biolóxico ou xeolóxico. Só se permite a explotación daqueles recursos que non interfiran na protección das singularidades da reserva, ou nalgún caso de investigación ou formación educativa.

En Galiza é posible a declaración de microrreservas, ou espazos protexidos de reducida área, dentro das reservas, coa finalidade de conservar hábitats raros ou especies ameazadas. Esas microrreservas poden ter unha tempo determinado na para cumprir a súa función e ser revocadas posteriormente.

Reservas naturais
-----------------

*Artigo principal**:* Reservas naturais en España.

Notas
-----

1. 1 2  Boletín Oficial del Estado, eds. (15/12/2007). "Ley 42/2007, de 13 de diciembre, del Patrimonio Natural y de la Biodiversidad. «BOE» núm. 299, de 14/12/2007.". Consultado o 2017-10-03.
2. 1 2 3  Presidencia da Xunta de Galicia (Martes, 04 de setembro de 2001). Xunta de Galicia, eds. "LEI 5/2019, do 2 de agosto, do patrimonio natural e da biodiversidade de Galicia." (DOG Núm. 171): 11.754.

|  |  |
| --- | --- |
| Control de autoridades | 
* Wd: Q179049
* AAT: 300000557
* BNCF: 13252
* BNF: 11935584x
* EBID: ID
* GEC: 0237153
* HDS: 007792
* JSTOR: forest-reserves
* LCCN: sh85090196
* MAG: 53571324
* NKC: ph124936
* PSH: 1025

 |
**Susana Garabatos Rodríguez**, nada en Vigo o 8 de marzo de 1979, é unha ex-nadadora galega. Competiu nos Xogos Olímpicos de 1996 en Atlanta.

Traxectoria
-----------

A cidade de Vigo ós seus atletas.
Comezou a nadar no seu colexio, o Rosalía de Castro, ata que se fixou nela o adestrador do Real Club Náutico de Vigo. Como membro deste club, no que nadaron tamén os seus tres irmáns, proclamouse en 1991 subcampioa de España júnior nos 100 metros libres e ao ano seguinte gañou un ouro no Meeting de Luxemburgo, na súa primeira participación internacional coa selección española. En 1993 marchou a Málaga, cunha bolsa para se preparar nun centro de alto rendemento. En 1995 quedou quinta no Campionato de Europa, na proba de remudas 4x100 metros libres.

En 1996, con 17 anos, converteuse na primeira nadadora galega feminina en participar nuns Xogos Olímpicos. Fíxoo na proba de remudas 4x100 estilo libre, xunto a Blanca Cerón, Fátima Madrid e Claudia Franco, e rematou na 14ª posición. Tralos Xogos tivo uns anos de menos rendemento, aínda que volveu competir internacionalmente, e en 2004 deixou a competición.

Notas
-----

1. ↑  "Vigo rende homenaxe aos seus olímpicos e paralímpicos cun monumento". *VigoÉ*. 13/10/2016.
2. 1 2 3 4 5  "Brazadas excepcionales" (en castelán). 16 de xaneiro de 2012. Consultado o 13 de agosto de 2021.
3. ↑  "Resultados Atlanta 1996" (en inglés). Consultado o 13 de agosto de 2021.
4. ↑  "Moya: «En Vigo empecé a competir en motor y ahora en natación»". *La Voz de Galicia* (en castelán). 25 de agosto de 2008. Consultado o 13 de agosto de 2021.

Véxase tamén
------------

### Ligazóns externas

* Datos da nadadora no sitio web oficial do Comité Olímpico Internacional *(en inglés)*.

|  |  |
| --- | --- |
| Control de autoridades | 
* Wd: Q7648661
* Sports Reference: susanna-garabatos-1

 |
O **rock gótico** é un subxénero do post-punk e do rock alternativo aparecido a finais dos anos 70. As bandas de rock gótico medraron ligadas fortemente ao punk rock inglés e xurdiron das escenas post-punk. O xénero e si mesmo foi definido como movemento independente do punk rock durante os primeiros anos 80 debido ás diferenzas significativas da nova corrente; o rock gótico, en oposición ao punk, combina escuridade, e a miúdo música pesada de teclados con letras introspectivas e depresivas.

O rock gótico deu lugar a unha subcultura gótica máis ampla que inclúe clubs, roupa e numerosas publicacións que medraron en popularidade nos anos 80.

### Primeira xeración (1979 - 1985)

Destacadas bandas da primeira xeracón do rock gótico son Bauhaus, Siouxsie and the Banshees, Cocteau Twins, The Cure, The Sisters of Mercy, Virgin Prunes, Sex Gang Children, Christian Death, The Damned, Southern Death Cult, This Mortal Coil, Flesh for Lulu, UK Decay, The Mission, Specimen, Theatre of Hate, Theatre of Ice, Xmal Deutschland, The Danse Society, Dead Can Dance, The Bolshoi, 45 Grave, Gene Loves Jezebel, Kommunity FK e Alien Sex Fiend, entre outras.

### Segunda xeración (1985 - 1995)

Clan of Xymox, Lacrimosa, The Merry Thoughts.

### Terceira xeración (1995 ata hoxe)

London After Midnight, The Cruxshadows, The Frozen Autumn, Diary of Dreams, The Last Dance, Noctivagus, Sunshine Blind, Trance to the Sun, The Empire Hideous, The Shroud, Voltaire e Two Witches.

|  |  |
| --- | --- |
| Control de autoridades | 
* Wd: Q485395
* NKC: fd992613

 |
Perfil do sinal Wow!
A **Radio Observatorio da Universidade do Estado de Ohio** foi un radiotelescopio de tipo Kraus que operou no observatorio Perkins da Universidade Wesleyana de Ohio dende 1963 até 1989. Máis coñecido polo alcume **The Big Ear**, o observatorio formou parte do proxecto SETI da Universidade Estatal de Ohio, que buscaba intelixencia extraterrestre. A construción do Big Ear comezou en 1956 e foi completada en 1961, sendo 1963 o ano no que se acendeu por primeira vez.

Entre os anos 1973 e 1995, The Big Ear foi empregado na procura de sinais de radio extraterrestres e foi o proxecto SETI máis lonxevo. En 1977 recibiu un sinal de radio do espazo profundo que se denominou Sinal Wow!. O observatorio desmantelouse en 1998 cando os terreos foron mercados á universidade para ampliar un campo de golf.

Véxase tamén
------------

### Ligazóns externas

* Páxina oficial do Big Ear *(en inglés)*

|  |  |
| --- | --- |
| Control de autoridades | 
* Wd: Q1138406
* WorldCat
* VIAF: 125875951
* LCCN: no2008057249

 |
**Rocket from the Crypt** foi unha banda estadounidense de rock liderada por John Reis, formada en 1989 en San Diego (California) e desaparecida no ano 2005.

A banda gañou a aclamación da crítica e a atención dos grandes selos despois do lanzamento do seu álbum de 1992 *Circa: Now!*, que levouna a asinar un contrato con Interscope Records. O grupo experimentou un aumento de popularidade coa edición dos álbums *Scream, Dracula, Scream!* (1995) e *RFTC* (1998), acompañados por numerosos sinxelos e EPs publicados a través de selos independentes. Porén, as vendas non foron tan altas como se agardaba e Interscope centrou a súa atención en grupos que lle aportasen máis cartos. Rocket from the Crypt deixou o selo e pouco despois o batería Atom Willard abandonou a banda.

Despois dun período de inactividade en 1999 e 2000, durante o cal Reis formou Hot Snakes e Sultans e creou o seu selo Swami Records, a banda asinou con Vagrant Records e recrutou ao novo batería Ruby Mars. O grupo editou dous álbums máis e nos seguintes anos os seus membros comezaron a involucrarse noutros proxectos, centrándose menos en Rocket from the Crypt. Decidiron separarse en 2005 realizando un concerto de despedida en San Diego o día de Halloween.

Discografía
-----------

### Álbums de estudio

| Álbum | Ano | Selo |
| --- | --- | --- |
| *Paint as a Fragrance* | 1991 | Cargo/Headhunter |
| *Circa: Now!* | 1992 | Cargo/Headhunter |
| *Hot Charity* | 1995 | Perfect Sound |
| *Scream, Dracula, Scream!* | 1995 | Interscope Records |
| *RFTC* | 1998 | Interscope Records |
| *Group Sounds* | 2001 | Vagrant Records |
| *Live from Camp X-Ray* | 2002 | Vagrant Records |

### EPs

* *The State of Art Is on Fire* - 1995 (Sympathy for the Record Industry)
* *Cut Carefully and Play Loud* - 1999 (Flapping Jet)

Véxase tamén
------------

### Ligazóns externas

* Páxina oficial *(en inglés)*

|  |  |
| --- | --- |
| Control de autoridades | 
* Wd: Q942910
* WorldCat
* VIAF: 144451861
* AllMusic: mn0000832507
* BNF: 13991392j
* Discogs: 257896
* Genius: Rocket-from-the-crypt
* IMDb: nm3064303
* ISNI: 0000 0001 2175 8687
* LCCN: no94021510
* MusicBrainz: ID
* Songkick: 523468

 |
A illa **Rimatara** é a máis pequena e occidental das illas habitadas das illas Austrais, na Polinesia Francesa. Ten unha superficie total de 8´6 km² e unha poboación de 873 habitantes (censo 2012). Está situada a 550 km ao sur de Tahití e a 150 km ao oeste de Rurutu. A comuna de Rimitara inclúe os illotes María deshabitados.

Xeografía
---------

Rimatara é un atol case circular, trátase dun altiplano volcánico circular de 8 a 10 metros de altitude, cunha altitude máxima de 83 m. no monte Uhau. É moi fértil e boscoso, a súa lagoa é case inexistente e está rodeada por un arrecife de corais moi próximos á costa, con tan só un paso navegable, pero non dispón de ningún porto. Rimatara ten tres aldea, Amaru a capital da comuna de Rimatara, Anapoto e Mutuaura as capitais dos dous municipios asociados mesmo nome.

Ten unha especie de cotorras que non se poden exportar porque se adaptan moi mal noutras localizacións. Tamén hai moitos patos salvaxes.

Historia
--------

Foi unha das últimas illas habitadas descubertas polos europeos na Polinesia, en 1810 por un mercante de Tahití. Foi o pastor William Henry quen desembarcou en 1821 e fundou unha misión protestante. En 1889 estableceuse o protectorado francés e en 1900 anexionouse á colonia dos Establecementos Franceses de Oceanía.

Moza de Rimatara co pareo tradicional, 1887

Economía
--------

Desde o ano 2006, funciona un pequeno aeródromo no norte da illa, o que facilita o comercio co resto da Polinesia.

Notas
-----

1. ↑  "Population". *Institut de la statistique de la Polynésie française* (en francés). Arquivado dende o orixinal o 29 de marzo de 2020. Consultado o 9 de xaneiro de 2015.
2. ↑  *Annuaire des établissements français de l'Océanie pour 1892*. Imp. du gouvenement. 1892. p. 112.
3. ↑  Ch Mourey, Louis Brunel, ed. (1902). "Annexion de l'île Rurutu et dépendances". *L'Année Coloniale* **3**. C. Tallandier. p. 232.
4. ↑  Great Britain, Foreign and Commonwealth Office, ed. (1904). *British and Foreign State Papers, Volume 94*. Harrison and Sons, London. pp. 1304–1305.

Ligazóns externas
-----------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rimatara Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q1539984
* EBID: ID
* GEC: 0511409
* GeoNames: 4033711

 |
O **rock psicodélico** é un estilo de música rock que intenta evocar a experiencia psicodélica usualmente asociada co uso de substancias psicodélicas como o cánnabis, a mescalina ou o LSD, aínda que non necesariamente implica o uso de drogas, sendo inspirada pola cultura psicodélica. A música incorporou novos efectos de son electrónicos e técnicas de gravación, longos solos instrumentais, e improvisación. Moitos grupos psicodélicos teñen estilos distintos, e a etiqueta adoita a usarse espuriamente.

Dentro da historia do rock, o rock psicodelico é unha ponte desde o rock blues face o rock progresivo e o heavy metal, así como tamén as fusións do rock con xéneros como o jazz ou xéneros musicais do mundo, moi especialmente a música da India polo seu toque místico. Na metade da década dos sesenta nace o rock psicodélico cos experimentos de bandas como The Doors, The Beatles, The Who, The Byrds, Pink Floyd e The Beach Boys para despois influenciar moitas bandas ao redor do mundo que se inspirarían nos modelos sobre todo californianos e británicos de rock psicodélico. En décadas posteriores aparecerian diversas bandas cunha forte influencia psicodélica entre as que destacan grupos tan variados como Hawkwind, XTC, Spacemen 3 o Animal Collective.

Orixinado entre músicos británicos e estadounidense, o son do rock psicodélico invoca tres efectos principais do LSD: depersonalización, descronización, e dinamización,os cales afastan ao usuario da realidade cotiá. Musicalmente, os efectos poden representarse a través de novidosos trucos de estudio, instrumentación electrónica ou non occidental, estruturas de cancións disxuntivas, e segmentos instrumentais estendidos.

Notas
-----

1. ↑  Prown, Pete (1997). *Legends of rock guitar : the essential reference of rock's greatest guitarists*. Milwaukee, WI: H. Leonard. ISBN 978-0-7935-4042-6. OCLC 37030093.
2. 1 2  Hicks 2000, p. 63
3. ↑  Hicks 2000, pp. 63-66

|  |  |
| --- | --- |
| Control de autoridades | 
* Wd: Q206159
* BNF: 13337484c
* EBID: ID
* FAST: 1080980
* LCCN: sh95010207

 |

---

|  |  |
| --- | --- |
| Este artigo tan só é un bosquexo |  *Este artigo sobre música é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
O **Rock in Cambre** é un festival de música rock que se celebra no concello de Cambre, unha noite, en agosto, desde 1992. A entrada é de balde.

Historia
--------

Iniciado en 1992. En 2006 o concello introduciu unha iniciativa chamada *Rock na Ría* -agora *Noites Rock*- na que os grupos locais compiten para actuar como abreconcertos no festival.

Grupos participantes no festival
--------------------------------

*Artigo principal**:* Lista de grupos que participaron no Rock in Cambre.
Entre os grupos que participaron nas distintas edicións do festival destacan bandas do panorama estatal como Platero y Tú, Reincidentes, Barricada, Obús, Rosendo, Buenas Noches Rose ou Def con Dos. Tamén bandas galegas como Killer Barbies, Los Suaves ou Os Diplomáticos de Monte Alto.

Notas
-----

1. ↑  Dos décadas de rock and roll; *La Opinión de A Coruña*, 13 de agosto de 2010 *(en castelán)*

Véxase tamén
------------

### Ligazóns externas

* Rock in Cambre na páxina do concello Arquivado 27 de xullo de 2014 en Wayback Machine. *(en castelán)*
* Facebook oficial *(en castelán)*
**Radio Líder Salnés** é unha emisora de radio localizada en Cambados,que comezou a emitir o 19 de marzo de 1995 no 107.9 FM.

Características
---------------

Aínda que a licenza corresponde ao concello de Cambados, este cedeu a súa xestión a outras empresas nos últimos anos. Primeiro foi a Gesradio, logo a Salnés Siradella e a partir de 2005 a Cadena Noroeste de Medios de Comunicación, que adoitou recentemente o nome comercial de Radio Líder e mantén un acordo de emisión con Punto Radio.

A denominación actual da emisora e **Radio Líder Salnés** e as desconexións locais poden escoitarse entre as 12.00 e as 14.00 horas. Os seus contidos céntranse tanto na comarca do Salnés como no Barbanza.

O programa, que presentan os xornalistas e locutores Suso Blanco e Susana Figueiras, mantén seccións habituais que rotan durante a semana, centradas en temas variados como Informática (*As Ondas dos SILs*, emitido os luns), Saúde (*En lista de espera*, con Manuel Martín), Discapacidade (*Todos Contan*), Psicolopsía (*Mundo Interior*) ou Hostalaría e Turismo (espazo auspiciado polo CIFP Carlos Oroza), entre outros.

Notas
-----

1. ↑  As Ondas dos SILs[*Ligazón morta*] en MP3 en asociacionsil.org

| * v
* c
* e
Emisoras municipais de radio asociadas á EMUGA |
| --- |
| 
* Canal Tea
* Radio Allariz
* Radio Arteixo
* Radio Arzúa
* Radio As Nogais
* Radio Betanzos
* Radio Boiro
* Radio Boqueixón
* Radio Carral
* Radio Cerceda
* Radio Culleredo
* Radio Estrada
* Radio Eume
* Radio Fene
* Radio Foz
* Radio Lalín
* Radio Melide
* Radio Negreira
* Radio Oleiros
* Radio Ordes
* Radio Quiroga
* Radio Pobra
* Radio Redondela
* Radio Salnés
* Radio Sada
* Radio Touro
* Radio Tui

 |
O **ResiserFS** é un sistema de ficheiros de ordenador de propósito xeral deseñado e realizado por un equipo liderado por Hans Reiser. Actualmente úsase en Linux pero prevese a súa inclusión noutros sistemas operativos no futuro. Introduciuse na versión 2.4.1 do kernel de Linux e foi o primeiro sistema de ficheiros de tipo *journaling*, ou sexa, "con axenda", que se incluíu no kernel.

Características
---------------

A vantaxe máis publicitada sobre o que daquela era o sistema de ficheiros de Linux por excelencia, o ext2 era que usa unha *axenda* (*journal*, en inglés) de transaccións para gravar as modificacións feitas nas estruturas do sistema de ficheiros. A axenda permite que o sistema de ficheiros retorne rapidamente a un estado consistente após un apagón imprevisto do sistema debido a un reinicio físico do sistema ou a unha caída do sistema. Esta funcionalidade reduce o risco de corrupción do sistema de ficheiros (e a necesidade de longas comprobacións). ReiserFS tamén resulta eficiente na xestión de directorios que conteñan unha gran cantidade de ficheiros pequenos en termos de velocidade e uso de espazo no disco. En comparación con ext2 e ext3, ReiserFS é máis rápido (de 10 a 15 veces) cos ficheiros menores de 4k. Resulta útil especialmente coas noticias de Usenet.

A conversión desde ext2 require formatear os discos, o que non lle fai falta ao seu maior competidor, ext3. Coa introdución de Reiser4, ReiserFS tamén recibe o nome ás veces de Reiser3.

Véxase tamén
------------

### Outros artigos

* Sistemas de ficheiros

### Ligazóns externas

* ReiserFS homepage *(en inglés)*
* ReiserFS dangerous on commodity PC hardware *(en inglés)*
**Roberto Castro Rocamonde**, nado en Touro, é un político galego.

Traxectoria
-----------

Enxeñeiro Técnico Forestal pola Universidade de Santiago de Compostela (1996). Nas eleccións municipais de 2015 foi elixido concelleiro do BNG en Vedra. Porén, comezou a mostrar progresivamente máis proximidade con En Marea e nas municipais de 2019 encabezou no concello veciño de Touro a candidatura da Marea Veciñal de Touro (MVT), ó calor da polémica dunha mina nese municipio, e obtivo 3 concelleiros. Nas municipais de 2023 volveu a presentarse, nesta ocasión coa denominación de Movemento Veciñal de Touro, obtendo 4 concelleiros e sendo elixido alcalde co apoio do Partido Galego e do BNG.

|  |  |  |
| --- | --- | --- |
| Predecesor:**Ignacio Codesido Barreiro** |  **Alcalde de Touro** 2023 - actualidade | Sucesor:**no cargo** |

Notas
-----

1. ↑  Día histórico en Touro: O PP perde a Alcaldía e terá dous novos mandatarios
2. ↑  Movemento Veciñal impúxose ao PP en Touro

Véxase tamén
------------

### Outros artigos

* Eleccións municipais en Touro

### Ligazóns externas

* Roberto Castro Rocamonde
**Ravesa Lleshi**, nada o 1 de xuño de 1976, converteuse na Representante Permanente de Albania ante a Oficina de Nacións Unidas en Xenebra en 2018.

Traxectoria
-----------

Lleshi naceu en 1976 e graduouse nos Países Baixos na Universidade de Tilburg cunha mestría en dereito público internacional e europeo. Fala inglés e holandés con fluidez.

De 2010 até 2014 estivo en Tirana onde foi profesora na Universidade de Nova York en Tirana.

Traballou en Austria desde marzo de 2016 cando dirixiu a misión do seu país ante a Organización para a Seguridade e Cooperación en Europa até xaneiro de 2018 cando se converteu en asesora do Ministro de Relacións Exteriores.

Converteuse na Representante Permanente de Albania ante a Oficina das Nacións Unidas en Xenebra en 2018. Lleshi tamén é responsable da representación do seu país ante a Organización de Propiedade Intelectual Mundial, por exemplo, en 2019 foi unha das primeiras en asinar un acordo internacional para dar protección a produtos rexionais como o té Darjeeling.

Notas
-----

1. 1 2 3 4  "Where global solutions are shaped for you | News & Media | NEW PERMANENT REPRESENTATIVE OF ALBANIA PRESENTS CREDENTIALS TO THE DIRECTOR-GENERAL OF THE UNITED NATIONS OFFICE AT GENEVA". Consultado o 2020-02-19.
2. ↑  "Bio | Permanent Mission of the Republic of Albania to the United Nations Office and other International Organizations in Geneva". Consultado o 2020-02-19.
3. ↑  "Albania Joins Geneva Act of the Lisbon Agreement on Appellations of Origin and Geographical Indications".
**Roberto Ferruzzi**, nado en Šibenik o 16 de decembro de 1853 e finado en Venecia o 16 de febreiro de 1934, foi un pintor italiano.

Biografía
---------

Ferruzzi naceu en Šibenik, na Dalmacia, en 1853 de pais italianos. Con catro anos, trasladouse a Venecia, onde deu comezo aos seus estudos. Volveu para a Dalmacia coa súa familia onde viviu ata os 14 anos. Logo, trasladouse a Luvigliano, unha fracción de Torreglia, onde creou as súas mellores obras, incluíndo a famosa *Madonnina*.

Morreu en 1934, sendo enterrado cerca da súa esposa, Ester Sorgato, e da súa filla Mariska, no pequeno cemiterio de Luvigliano.

### La Madonnina

É coñecido pola súa pintura *La Madonnina* (A Virxeciña), realmente unha representación da maternidade coa que venceu a segunda *Bienal de Venecia*, en 1897. Grazas á súa dozura, a pintura foi rebautizada como *Madonnina*. É tamén coñecida como *Madonna*, *Madonna co Neno*, *Nosa Señora do Repouso*, *Nosa Señora do Camiño* , *Nosa Señora da Tenrura*, *Madonnella* e *Zingarella* (Xitaniña).

Notas
-----

1. ↑  IL DALMATA, ottobre 2008
2. ↑  "Madonna of the Streets". Arquivado dende o orixinal o 06 de decembro de 2014. Consultado o 12 de decembro de 2014.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Roberto Ferruzzi*** |

### Ligazóns externas

* Artigo sobre *La Madonnina* con foto *(en italiano)*

|  |  |
| --- | --- |
| Control de autoridades | 
* Wd: Q2159499
* WorldCat
* VIAF: 1605159478159827990002
* ICCU: CUBV064065
* RKD: 305913
* ULAN: 500356896

 |
O **rútilo** (do latín *rutilus*, que significa vermello) é un mineral da clase dos óxidos cuxa fórmula química é **TiO2** (contén o 60% de titanio e o 40% de osíxeno).

Aspecto
-------

O rútilo preséntase en forma de cristais prismáticos case sempre extremadamente finos (en forma de agullas) e moitas das veces creando entre eles estruturas en forma de mallas. A súa cor pode ser parda, amarela, vermella ou negra.

Lugares onde se atopa
---------------------

Atopámolo en rochas sedimentarias e metamórficas, en pegmatitas e rochas alpinas. Asóciase frecuentemente co cuarzo e coa hematita.

Os principais produtores deste mineral son Rusia, a India e algúns países de Suramérica. A Antártida contén tamén xacementos de rútilo.

Merecen mención especial os rútilos de Carballo (A Coruña) e Lalín (Pontevedra).

Usos do rútilo
--------------

O rútilo utilízase para a extracción de titanio, usado para a fabricación de revestimentos de varas de soldadura e como metal especial na industria aeronáutica.

Propiedades
-----------

### Propiedades físicas

O seu punto de fusión é de 2378,2 K. O seu sistema cristalino é o tetragonal pero lixeiramente distorsionado.

### Propiedades químicas

O rútilo presenta gran resistencia ó ataque de axentes químicos. Só o ácido fluorhídrico e o ácido sulfúrico concentrado logran atacar este mineral.

Outros óxidos
-------------

A casiterita e a magnetita son outros óxidos importantes.

Notas
-----

1. ↑  Definicións no *Dicionario da Real Academia Galega* e no Portal das Palabras para *rútilo*.

| * v
* c
* e
Minerais do Titanio |
| --- |
| Minerais Óxidos | 

|  |  |
| --- | --- |
| Simples | 
* Anatasa
* Brookita
* Rútilo

 |
| Mixtos | 
* Euxenita
* Ilmenita

 |

 |

|  |  |
| --- | --- |
| Control de autoridades | 
* Wd: Q320603
* BRE: 3522901
* EBID: ID
* GEC: 0140405
* MAG: 2777889555
* NDL: 00575450

 |

|  |  |
| --- | --- |
| Identificadores | 
* CAS: 1317-80-2
* ChEBI: 46748
* DTXSID: DTXSID6052827
* ECHA: 100.013.894

 |
Coordenadas: 41°09′54″N 3°32′23″O﻿ / ﻿41.165044444444, -3.5397111111111

**Peña Cebollera**, tamén coñecido como **Cebollera Vieja** ou **pico das Tres Provincias**, é un cumio montañoso de 2129 msnm de altitude situada no extremo dos cordais principal e occidental da serra de Ayllón, no Sistema Central español. É o punto de confluencia dos límites das provincias de Madrid, Guadalaxara e Segovia, sinalizado este feito cun monólito na cima. Álzase sobre o porto de Somosierra, paso clave nas comunicacións do centro de España, e a localidade de Somosierra, punto de acceso máis inmediato para os excursionistas que realizan a ascensión.

Xeografía
---------

Consta dun pico principal e dos seus consecuentes subsidiarios, entre os que destacan a pena dos Abantos (2124 msnm) e o cerro do Recuenco (2084 msnm). O cordal en que se atopa denomínase serra Cebollera, estendéndose desde este pico cara ao sur ata a Cebollera Nueva (1834 msnm) pola Cabeza del Tempraniego (2071 msnm), o Coto de Montejo (2047 msnm) e o alto da Fuente de Cabezuelas (1885 msnm). A cima de Pena Cebollera é o punto máis setentrional da Comunidade de Madrid.

Nos seus contrafortes nacen os ríos Jarama, ao sur, e Duratón, ao oeste.

Véxase tamén
------------

### Outros artigos

* Faial de Montejo
* Serra de Ayllón

|  |  |
| --- | --- |
| Control de autoridades | 
* Wd: Q8537996
* GeoNames: 3119870

 |
Un **pezuño** é unha unlla moi desenvolvida, composta por queratina, que cobre as dedas dos animais ungulados. Os animais que teñen pezuños camiñan apoiando o seu peso nestes, de aí que sexan denominados dixitígrados, a diferenza dos primates ou os osos, que camiñan sobre a planta do pé, sendo polo tanto plantígrados.

Os membros dos *Artiodactyla*, como a ovella, a cabra, o veado, o camelo, o gando vacún e o porco, teñen un número par de pezuños, con dous deles moito máis desenvolvidos, polo que se lles chama de *pezuño fendido* ou *partido*.

Os *Perissodactyla*, que inclúen os cabalos ou os rinocerontes, teñen un número impar de pezuños en cada pé. No caso dos *équidos* soamante conservan un, o pezuño do terceiro dedo.

* O camelo posúe dous pezuños (artiodáctilo)O camelo posúe dous pezuños (artiodáctilo)
* En troques, o cabalo non conta máis que con un (perisodáctilo)En troques, o cabalo non conta máis que con un (perisodáctilo)

Notas
-----

1. ↑  Definicións no *Dicionario da Real Academia Galega* e no Portal das Palabras para *pezuño*.

|  |  |
| --- | --- |
| Control de autoridades | 
* Wd: Q128007
* AAT: 300310202
* EBID: ID
* GEC: 0149221
* GND: 4026103-7
* JSTOR: hooves
* LCCN: sh85061898
* MAG: 2777652987
* NKC: ph272089

 |

|  |  |
| --- | --- |
| Identificadores | 
* Uberon: 0008963

 |
Pterigopodios de *Orectolobus maculatus*.
O **pterigopodio** ou **pterigópodo** (do grego πτέρυξ, -υγος *ptéryx*, *-ygos*, "aleta" e a forma do latín científico *-podium* "pedestal", e tamén "pequeno pé", derivada do grego πούς, ποδός *poús*, *podós*, "pé") é un órgano empregado polos peixes cartilaxinosos machos na reprodución.

Os pterigopodios son o resultado dunha modificación da parte posterior das aletas pelvianas. De forma cilíndrica, enrolados e cos bordos sobrepostos, nos machos adultos están reforzados con sales de calcio. Cada pterigopodio conta á súa vez cun órgano subcutáneo, chamado sifón, cuxa función consiste en encherse de auga para despois expulsala mesturada con esperma.

Antes da cópula, o pterigopodio érguese e o seu sifón énchese de auga por un orificio para o efecto; na maioría dos casos só o fai un dos dous pterigopodios, que é o único co que se fará a penetración (como ocorre co semipene dos réptiles escamosos).

Despois de encherse de auga, o pterigopodio introdúcese na vaxina e abre como un paraugas. A exaculación é de auga e seme.

Os machos das quimeras teñen uns apéndices parecidos na cabeza; considérase que os empregan para axudar a suxeitar á femia.

*Véxase tamén**:* Selaquimorfos#Órganos reprodutores masculinos.

|  |  |
| --- | --- |
| Control de autoridades | 
* Wd: Q35413
* MAG: 178657071

 |
Mapa mostrando, en azul, as provincias adscritas á rexión leonesa segundo a división de Javier de Burgos de 1833.
A **rexión de León** ou **rexión leonesa** foi unha rexión histórica española definida tras a división territorial de España en 1833. Agrupaba as provincias de León, Salamanca e Zamora. Como o resto de rexións definidas en devandita división territorial, carecía de calquera tipo de competencias nin órganos comúns ás provincias que agrupaba, tendo un carácter clasificatorio, sen pretensións de operatividade administrativa.

En calquera dos períodos da historia moderna de España nos que existiu un intento de descentralización rexional (xa fose tras as constitucións de 1812, 1931 e 1978) estas tres provincias sempre formaron parte do mesmo territorio. Os Pactos autonómicos de 1981 do 31 de xullo de 1981, impón a unión das provincias leonesas cos restos de Castela a Vella, formando a comunidade autónoma de Castela e León. As forzas políticas do leonesismo reclaman desde entón o autogoberno para estas provincias leonesas, tal e como recoñécelles a Constitución española de 1978.

Bisbarras da Rexión de León.

Notas
-----

1. ↑  Forzas políticas no proceso autonómico de Castela e León: 1975-1983 Arquivado 24 de febreiro de 2012 en Wayback Machine. tese doutoral de Mariano González Clavero, páx. 60.

Véxase tamén
------------

* País Leonés
* Leonesismo
* Rexión de Granada

|  |  |
| --- | --- |
| Control de autoridades | 
* Wd: Q1118661
* WorldCat
* VIAF: 316429275
* BNE: XX451256
* BNF: 119455457

 |